มันนี่ทูเดย์
ขยายยื่นภาษีผ่านเน็ตถึง 9 เม.ย.
22 มี.ค. 2556

ขยายยื่นภาษีผ่านเน็ตถึง 9 เม.ย.
นายสาธิต รังคสิริ อธิบดีกรมสรรพากร กล่าวถึงการยื่นแบบแสดงรายการภาษีเงินได้บุคคลธรรมดา ประจำปีภาษี 2555 ว่า ส่วนใหญ่เป็นการยื่นผ่านอินเทอร์เน็ต 80% และอาจเพิ่มจำนวนมากขึ้น เพราะได้ขยายเวลาการยื่นแบบผ่านระบบอินเทอร์เน็ตจนถึงวันที่ 9 เม.ย. 2556 ส่วนการยื่นแบบเอกสารสามารถยื่นได้จนถึงวันที่ 1 เม.ย.นี้ ขณะที่ยอดเงินขอคืนภาษีขณะนี้อยู่ที่ประมาณ 7,000 ล้านบาท คาดว่าอาจสูงถึง 8,000 ล้านบาท ส่วนหนึ่งมาจากการเปิดให้สามีภรรยา แยกยื่นแบบได้
ธนชาตจัดเงินฝากรับดอกไวได้ทุกเดือน
นายประพันธ์ อนุพงษ์องอาจ ผู้ช่วยกรรมการผู้จัดการ ธนาคารธนชาต เปิดเผยว่า ธนาคารธนชาตดึงเงินฝากระยะกลางและระยะยาว ออกผลิตภัณฑ์ “เงินฝากประจำรับดอกไว ได้ทุกเดือน” ระยะเวลาฝาก 11 เดือน ให้ดอกเบี้ยสูง 3.03% ต่อปี และฝาก 22 เดือน ดอกเบี้ยสูงสุด 7% ต่อปี อัตราดอกเบี้ยเฉลี่ย 3.25% ต่อปี เหมาะสำหรับผู้ฝากที่ต้องการผลตอบแทนที่คุ้มค่า สม่ำเสมอในระยะยาว
ต่างชาติแห่ซื้อที่ดินเหนืออีสานรองรับเออีซี
นายศักดิ์ ศรีสนั่น รองกรรมการผู้จัดการใหญ่ บริษัทบริหารสินทรัพย์ กรุงเทพพาณิชย์ (บสก.) กล่าวว่า ขณะนี้นักลงทุนทั้งในประเทศและต่างประเทศสนใจซื้อที่ดินเปล่าขนาดใหญ่ในภาคเหนือและตะวันออกเฉียงเหนือ คาดว่าจะซื้อไว้เพื่อขยายธุรกิจรองรับการเปิดประชาคมเศรษฐกิจอาเซียน (เออีซี) ส่วนที่ดินเปล่าและบ้านพร้อมที่ดินในย่านบางนาต่อเนื่องไปถึงย่านเลียบแม่น้ำบางปะกงได้รับความสนใจจากกลุ่มนักลงทุนจีน
นายศักดิ์ กล่าวว่า ในปีนี้ บสก.รุกขายทรัพย์ต่อเนื่อง โดยจัดประมูลทรัพย์ครั้งใหญ่ มูลค่า 3,000 ล้านบาท ครั้งแรกวันที่ 29 มี.ค.นี้ คัดทรัพย์เด่น ทำเลดี อาทิ ห้องชุดพักอาศัย อาคารพาณิชย์ สำนักงาน ที่ดินเปล่า ให้ลูกค้าได้เลือกช็อป และในโอกาส บสก.ครบรอบ 15 ปี จัดโปรโมชันพิเศษ